**Pressemeddelelse**

**Corona har været primusmotor for tilblivelsen af online fagfestival om digitale tendenser**

**Der er fokus på nogle af tidens vigtigste emner inden for digitalisering, innovation og bæredygtighed, når den landsdækkende digitale klynge, DigitalLead inviterer til gratis webinarrække den 16.-18. juni.**

Coronatiden har tvunget eventarrangører i hele landet til at tænke nyt, og valget har for mange stået mellem enten at aflyse eller at omsætte fysiske events, foredrag og netværksmøder til webinarer, som publikum kan deltage i fra hjemmearbejdspladsen.

Den landsdækkende digitale klynge DigitalLead hjælper danske virksomheder med at udnytte de muligheder, digitale teknologier giver dem for at blive mere innovative, produktive og konkurrencedygtige.

Organisationen arrangerer årligt mellem 60-80 netværksmøder og events for ansatte i de 600 virksomheder, der er medlem af klyngen.

Men coronakrisen har sat en brat stopper for fysiske møder, og det har man nu taget konsekvensen af i DigitalLead.

- ”Behovet for videndeling og indsigt i digitaliseringens muligheder stopper ikke, selvom vi endnu ikke kan mødes fysisk i større forsamlinger. Derfor har vi valgt at udbyde en gratis webinarrække den 16.-18. juni, som sætter fokus på nogle af de emner, der lige nu optager de danske virksomheder allermest, når det kommer til it og digitalisering”, fortæller ansvarlig for Kommunikation & Partnerskaber hos DigitalLead, Randi Vestergaard.

Webinarrækken tæller i alt 13 online sessioner på 3 dage, hvor blandt andre it-ansatte, strategiske beslutningstagere og forretningsudviklere kan blive klogere på emner som ”digitaliseing af produktionen”, ”Internet of Things” og ”Persondata i coronaens tid”.

Hovedtalere er den kendte digitale trendsætter og direktør i Elektronista Media, Christiane Vejlø samt CEO for softwarevirksomheden Systematic, Michael Holm, der blev kåret som Årets Ejerleder i 2019.

Alle kan frit tilmelde sig de gratis webinarer via DigitalLeads hjemmeside [www.digitallead.dk](http://www.digitallead.dk).

**Kontakt:**

Ansvarlig for Kommunikation & Partnerskaber i DigitalLead

Randi Vestergaard

[rv@digitallead.dk](mailto:rv@digitallead.dk)

Tlf.: 4129 2872